宿西林寺有先特進及先學士詩
作者：李彭
朝代：宋

paragraphs: 渡江送行人，我行亦清興。
草木春路賖，斜斜復整整。
獨造此寶坊，深穩庭宇静。
複閣襯烟霞，疏林泄鐘磬。
殘僧澀對人，短童工汲井。
杖屨若能神，迥知兹遊勝。
楹間盤硬語，怪底光炯炯。
追還曾高風，熟復發深省。
來歸十陽秋，足不踐斯境。
猿鶴情未忘，拾松來煮茗。